หนุนบจ.ตั้งบอร์ดบริหารเสี่ยง  ห่วงเศรษฐกิจโลกซึมอีกนาน
สมาคม บจ. สนับสนุนสมาชิกตั้งคณะกรรมการบริหารความเสี่ยง เผยผลสำรวจ 3 เสี่ยงหลักต้องรับมือเศรษฐกิจโลกค่อยๆ ซึมลง การเมืองและภัยพิบัติ
26 มิ.ย. 2555

สมาคม บจ. สนับสนุนสมาชิกตั้งคณะกรรมการบริหารความเสี่ยง เผยผลสำรวจ 3 เสี่ยงหลักต้องรับมือเศรษฐกิจโลกค่อยๆ ซึมลง การเมืองและภัยพิบัติ 
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู ในฐานะนายกสมาคมบริษัทจดทะเบียน (บจ.) เปิดเผยว่า ทางสมาคม ได้ตั้งชมรมบริหารความเสี่ยงขึ้นมา เพื่อให้บริษัทสมาชิกได้มีการแลกเปลี่ยนประสบการณ์ในการบริหารความเสี่ยงที่เกิดขึ้น 
ขณะเดียวกัน ก็อยากเห็นบริษัทสมาชิกมีการจัดตั้งคณะกรรมการบริหารความเสี่ยง (บอร์ด) ขึ้นมาในแต่ละบริษัทเพื่อเตรียมรับมือกับสถานการณ์ความเสี่ยงด้านต่างๆ ที่จะเกิดขึ้นกับการทำธุรกิจและเพื่อให้สามารถปรับตัวกันได้ 
ทั้งนี้ จากผลสำรวจของบริษัทสมาชิกนั้นสิ่งที่นักธุรกิจกลัวและกังวลเป็นอันดับ 1 คือการที่เศรษฐกิจโลกค่อยๆ ซึมลงโดยไม่รู้ตัวซึ่งถือว่าเป็นเรื่องที่ตั้งรับลำบาก 2 ความขัดแย้งทางการเมืองในประเทศและ 3 เรื่องภัยพิบัติ ซึ่งจะเห็นว่าความเสี่ยงเหล่านี้เป็นประเด็นที่ต้องเจอในการทำธุรกิจ
สำหรับแผนการรับมือความเสี่ยงนั้นจะเป็นอย่างไรก็จะขึ้นอยู่กับธุรกิจของบริษัทนั้นๆ เช่น หากมองว่าเศรษฐกิจโลกชะลอตัว ก็จะต้องวิเคราะห์ให้ได้ว่าผลกระทบที่จะเกิดขึ้นเป็นอย่างไร และต้องหาวิธีมารับมือทั้งในเรื่องของคน เรื่องของสินค้าและตลาด เป็นต้น
ที่ผ่านมาทางสมาคมได้ให้ความสำคัญในเรื่องของการบริหารความเสี่ยงซึ่งได้จัดสัมมนามาแล้ว 4 ปีติดต่อกันซึ่งผลก็น่าพึงพอใจ เพราะสามารถทำให้สมาชิกมีความเข้าใจและพร้อมรับมือ จากวิกฤตการณ์หนี้ยุโรปครั้งนี้เชื่อว่ากลุ่มที่กระทบหนักที่สุดคือส่งออก แต่เชื่อว่าสุดท้ายแล้วก็จะรับมือกันได้เพราะบางบริษัทมีการปรับตัวไปก่อนหน้าแล้ว เช่น ลดการส่งออกไปยุโรปแทน
นายชนินท์ กล่าวว่า สมาคมจะจัดสัมมนาประจำปี “TLCA Annual Risk Management Conference 2012” ระหว่างวันที่ 911 ก.ค.นี้ เพื่อให้สมาชิกได้เรียนรู้ประสบการณ์ในเรื่องของการ บริหารความเสี่ยงอย่างต่อเนื่อง
นายสุรงค์ บูลกุล ประธานเจ้าหน้าที่บริหารการเงิน บริษัท ปตท. ในฐานะประธานชมรมบริหารความเสี่ยงสมาคม บจ. กล่าวว่า เป้าหมายการจัดสัมมนาครั้งนี้เพื่อต้องการให้บริษัทกลางและเล็กได้เข้ามาเรียนรู้หลักการและวิธีการบริหารความเสี่ยงซึ่งถือว่าเป็นประเด็นที่สำคัญมากในการทำธุรกิจ และเพราะขณะนี้จะเห็นว่าความเสี่ยงจากปัจจัยภายนอก เช่น กรีซ ทั้งการที่สหรัฐอเมริกาไม่มีมาตรการผ่อนคลายเชิงปริมาณรอบ 3 (คิวอี 3) เป็นต้น